«Этана»-м итIанэ сыт игъэхъэнур?
Кавказ Ищхъэрэ федеральнэ щIыналъэм и инвестицэ проект нэхъ ин дыдэр Май районым щагъэзащIэ. Абы щаухуэ полимер къабзэхэм щелэжьыну «Этана» заводыр.
Предприятэр зэтеувэху Май районымрэ республикэм и адрей щIыпIэхэмрэ щыщу цIыху 400-м нэблагъэм IэнатIэ ягъуэтынущ. Заводыр ирагъажьэмэ, лэжьакIуэ минищым нэс къащтэнущ.
Предприятэм и унафэщI Iэщын Сергей а щIыпIэр зыхуэзэ Октябрьскэ къуажэм мылъкукIэ зыщIегъакъуэ. «Этана»-м хухиха ахъшэмкIэ къуажэкум хуэзэ цIыху зэпрыкIыпIэм уэздыгъэ щыфIадзащ, баннерхэр хащIыхьащ, сабий зекIуапIэхэм гъуэгу дамыгъэхэр щагъэуващ.
Республикэм кIуэцIрыкI автомобиль гъуэгур жылагъуэм зэрыхуэзэм къыхэкIыу, цIыхухэм я шынагъуэншагъэр къызэрагъэпэщын мурадкIэ, хуабжьагъыр зэтезыIыгъэ лъэпо-щхьэпо IэрыщIхэр хащIыхьынущ. Зыхуей мылъкур ТранспортымкIэ, связымрэ гъуэгу хозяйствэмкIэ министерствэм хухихащ.
Юрченкэ Наталье.
